[bookmark: _Hlk49328238]	Temeljem članka 16. i članka 30. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), a u svezi s člankom 5. stavak 1. i članka 6. stavak 2. Zakona o kulturnim vijećima i financiranju javnih potreba u kulturi ("Narodne novine" broj 83/22.), Skupština Osječko-baranjske županije donijela je na ______ sjednici ______________ 2023. godine



O D L U K U

o financiranju javnih potreba u kulturi
na području Osječko-baranjske županije

	
I. TEMELJNE ODREDBE


Članak 1.

	Ovom Odlukom uređuju se uvjeti i kriteriji, način te postupak utvrđivanja programa javnih potreba u kulturi za koji se sredstva osiguravaju u proračunu Osječko-baranjske županije (u daljnjem tekstu: Županijski proračun), način dodjele sredstava i praćenja njihova korištenja.

	Programom javnih potreba u kulturi (u daljnjem tekstu: Program javnih potreba) obuhvaćaju se svi oblici poticanja i promicanja kulture i kulturnih djelatnosti koji pridonose ravnomjernom kulturnom razvitku i unapređivanju kulture i kulturnih djelatnosti na području Osječko-baranjske županije (u daljnjem tekstu: Županija).

Članak 2.

	Izrazi koji se u ovoj Odluci koriste za osobe u muškom rodu su neutralni i odnose se na muške i ženske osobe.

Članak 3.

	Javne potrebe u kulturi koje se financiraju sredstvima Županijskog proračuna su:
· djelatnost ustanove u kulturi kojoj je Županija osnivač,
· djelatnosti, programi i projekti, aktivnosti i manifestacije pravnih i fizičkih osoba u području kulture koje su od interesa za Županiju, a utvrđeni su Programom javnih potreba i posebnim ugovorima te udovaljavaju uvjetima i kriterijima ove Odluke.

Članak 4.

	Javne potrebe u kulturi su djelatnosti, programi i projekti, aktivnosti i manifestacije u kulturi (u daljnjem tekstu: programi i projekti) od interesa za Osječko-baranjsku županiju u okviru sljedećih djelatnosti i područja:
· djelatnost zaštite, očuvanja i održivog upravljanja kulturnom baštinom,
· knjižnična djelatnost, nakladnička i knjižarska djelatnost,
· muzejska i arhivska djelatnost,  
· glazbena i glazbeno-scenska umjetnost,
· dramska i plesna umjetnost,
· vizualna umjetnost i audiovizualna djelatnost,
· interdisciplinarna i nova umjetnička i kulturna praksa i
· međunarodna kulturna suradnja i mobilnost.

Članak 5.

	Javne potrebe u kulturi koje se financiraju sredstvima Županijskog proračuna utvrđuju se Programom javnih potreba koji donosi Skupština Županije odnosno Odlukom o dodjeli financijskih sredstava koju temeljem navedenog Programa i provedenog postupka javnog poziva utvrđuje Župan.

	Program javnih potreba donosi Skupština Županije za svaku kalendarsku godinu istodobno sa Županijskim proračunom.


II. KRITERIJI VREDNOVANJA


Članak 6.

	U postupku stručnog vrednovanja i ocjenjivanja prijavljenih programa i projekata za dodjelu financijskih sredstava radi utvrđivanja prijedloga programa javnih potreba u kulturi, ocjenjuje se kvaliteta i značenje prijavljenog programa i projekta, njihova realnost te institucionalna osposobljenost prijavitelja za njihovu provedbu, a osobito:
· značaj programa/projekta za očuvanje, unaprjeđenje i promoviranje kulture i kulturne baštine odnosno kulturnog identiteta Županije,
· kvaliteta sadržaja, izvornost, jasnoća, cjelovitost, provedivost, kreativnost i inovativnost ponuđenog programa/projekta te stupanj utjecaja na razvoj i afirmaciju umjetničkog i kulturnog stvaralaštva,
· posebne značajke programa/projekta (odgojna usmjerenost djeci i mladima, sudjelovanje osoba s invaliditetom, uključivanje socijalno marginaliziranih skupina i sl.),
· kvaliteta financijskog plana (iskazana financijska potpora iz drugih izvora te realan plan osiguranja sredstava za provedbu programa/projekta),
· stupanj suradnje s drugim sudionicima programa/projekta osobito u razvoju regionalne i međunarodne suradnje,
· kapacitet i reference prijavitelja (razina stručnih i organizacijskih sposobnosti za provedbu i upravljanje planiranim programom/projektom, kvaliteta dosadašnjeg rada, uspjesi i iskustvo u provođenju programa/projekta).


III. POSTUPAK UTVRĐIVANJA PROGRAMA JAVNIH POTREBA


Članak 7.

	Djelatnost ustanove u kulturi kojoj je Županija osnivač dio je Programa javnih potreba temeljem programa rada i razvitka i financijskog plana ustanove sukladno Zakonu o kulturnim vijećima i financiranju javnih potreba u kulturi (u daljnjem tekstu: Zakon), za koju Županija utvrđuje sredstva u svom proračunu.

Članak 8.

	Programi i projekti pravnih i fizičkih osoba kojima Županija nije osnivač niti suosnivač u području kulture financiraju se sredstvima Županijskog proračuna pod uvjetima i kriterijima utvrđenim ovom Odlukom do visine sredstava utvrđenih Programom javnih potreba, a nakon provedenog javnog poziva sukladno odredbama ove Odluke.




Članak 9.

	Javni poziv za financiranje javnih potreba u kulturi Župan objavljuje najkasnije do 1. listopada za sljedeću proračunsku godinu i otvoren je za podnošenje prijava najmanje 30 dana od dana njegove objave.

	Tekst javnog poziva objavljuje se na internetskoj stranici Županije.

Članak 10.

	Javni poziv sadrži sljedeće podatke:
· definiranje područja javnih potreba u kulturi,
· prioriteti i ciljevi,
· postupak dodjele financijskih sredstava,
· uvjeti i kriteriji za dodjelu financijskih sredstava,
· ukupni iznos sredstava planiranih u Županijskom proračunu za tu namjenu,
· način prijave, rokovi i postupak objave rezultata,
· postupak podnošenja prigovora,
· postupanje s prijavama nakon provedbe javnog poziva,
· postupak ugovaranja odobrenih sredstava,
· način korištenja odobrenih sredstava,
· način izvještavanja te praćenja korištenja sredstava sukladno Zakonu.

	Osim podataka iz stavka 1. ovog članka, javni poziv sadrži i upute za prijavitelje te pripadajuće obrasce, kako slijedi:
1. Obrazac prijave programa/projekta (Obrazac opisa programa/projekta i Obrazac proračuna programa/projekta),
2. Obrazac za izvještavanje (Obrazac opisnog izvješća i Obrazac financijskog izvješća),
3. Obrazac izjave o nepostojanju dvostrukog financiranja,
4. Obrazac privole za prikupljanje i obradu osobnih podataka,
5. Obrazac ugovora o financiranju programa/projekta.
6. Izjava o korištenim potporama male vrijednosti (obvezno za trgovačka društva i obrte).

	Tekst navedenih obrazaca, koji se koriste u provedbi postupka odobravanja sredstava temeljem ove Odluke, utvrđuje Župan.

Članak 11.

	Pravo prijave za dodjelu sredstava imaju ustanove u kulturi, umjetničke organizacije, umjetnici, udruge, druge fizičke i pravne osobe te jedinice lokalne samouprave koje provode programe i projekte u području kulture.

[bookmark: _Hlk133568607]	Pravo prijave imaju ustanove u kulturi, umjetničke organizacije, udruge i druge pravne osobe (trgovačka društva) iz stavka 1. ovog članka koji ispunjavaju sljedeće uvjete:
· da su registrirani kao pravne osobe u odgovarajućem službenom registru, odnosno kao ustrojstveni oblik pravne osobe za obavljanje kulturnih djelatnosti (ogranak, podružnica i slični ustrojstveni oblik udruge, organizacije ili druge pravne osobe) sa svojstvom pravne osobe,
· da se projekt/program provodi na području Županije ili da projekt/program provodi pravna osoba kojoj je registrirano sjedište na području Županije, 
· da se protiv osobe ovlaštene za zastupanje pravne osobe ne vodi kazneni postupak,
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno odobrenih sredstava te su podnijeli izvješće o izvršenju programa/projekta sufinanciranog sredstvima Županijskog proračuna u prethodnom razdoblju
· ukoliko je prijavitelj trgovačko društvo, mora ispunjavati uvjete dodjele potpora male vrijednosti u skladu sa važećim propisima i pravilima o potporama male vrijednosti.


	Pravo prijave imaju umjetnici, obrtnici te druge fizičke osobe iz stavka 1. ovog članka koji ispunjavaju sljedeće uvjete:
· da imaju prijavljeno prebivalište ili boravište odnosno sjedište na području Županije ili da se projekt/program provodi na području Županije,
· da se protiv prijavitelja ne vodi kazneni postupak,
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno odobrenih sredstava te su podnijeli izvješće o izvršenju programa/projekta sufinanciranog sredstvima Županijskog proračuna u prethodnom razdoblju,
· da imaju registriran obrt za obavljanje kulturnih djelatnosti u obrtnom registru (obvezno samo za obrtnike),
· ukoliko je prijavitelj obrtnik, mora ispunjavati uvjete dodjele potpora male vrijednosti u skladu sa važećim propisima i pravilima o potporama male vrijednosti.

	Pravo prijave imaju jedinice lokalne samouprave iz stavka 1. ovog članka koje ispunjavaju sljedeće uvjete:
· da se nalaze na području Osječko-baranjske županije,
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno odobrenih sredstava te su podnijeli izvješće o izvršenju programa/projekta sufinanciranog sredstvima Županijskog proračuna u prethodnom razdoblju.

Članak 12.

	Prijava se podnosi na propisanim obrascima opisa programa/projekta i proračuna programa/projekta sa svom popratnom dokumentacijom, elektroničkim putem ili u papirnatom obliku u zatvorenoj omotnici.

	Uz prijavne obrasce iz stavka 1. ovog članka, ustanove u kulturi, umjetničke organizacije, udruge i druge pravne osobe (trgovačka društva) obvezni su priložiti:
· dokaz o registraciji pravne osobe, odnosno njezinog ustrojstvenog oblika (ogranak, podružnica i slični ustrojstveni oblici) sa svojstvom pravne osobe,
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,  
· opisno godišnje izvješće o radu i propisani financijski izvještaj za prethodnu godinu,
· uvjerenje nadležnog suda da se ne vodi kazneni postupak protiv osobe ovlaštene za zastupanje pravne osobe koje nije starije od 6 mjeseci,
· [bookmark: _Hlk134081817]izjava o korištenim potporama male vrijednosti (obvezno samo za trgovačka društva).

[bookmark: _Hlk133564746]	Uz prijavne obrasce iz stavka 1. ovog članka, umjetnici, obrtnici i druge fizičke osobe obvezni su priložiti:
· [bookmark: _GoBack]dokaz o prebivalištu ili boravištu odnosno sjedištu prijavitelja,
· uvjerenje nadležnog suda da se ne vodi kazneni postupak protiv prijavitelja koje nije starije od 6 mjeseci,
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu, 
· opisno godišnje izvješće o radu i propisani financijski izvještaj za prethodnu godinu,
· dokaz o upisu obrta u obrtnom registru (obvezno samo za obrtnike),
· izjava o korištenim potporama male vrijednosti (obvezno samo za obrtnike).
	Uz prijavne obrasce iz stavka 1. ovog članka, jedinice lokalne samouprave koje su prijavitelji obvezni su priložiti:
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
· opisno godišnje izvješće o radu i propisani financijski izvještaj za prethodnu godinu.

	Propisani obrasci moraju biti potpisani i ovjereni pečatom od strane ovlaštene osobe podnositelja zahtjeva ukoliko je primjenjivo. U slučaju kada se prijavna dokumentacija podnosi elektroničkim putem, iznimno na zahtjev davatelja financijskih sredstava, dostavlja se jedan tiskani potpisani i ovjereni primjerak prijave.

	Pravna ili fizička osoba koja ne dostavi obveznu dokumentaciju iz stavka 2. ovog članka, a koja je županijskom upravnom tijelu nadležnom za poslove kulture dostupna putem službenih javnih evidencija i baza podataka, ne smatra se da nije zadovoljila propisane uvjete natječaja.

	Iznimno, davatelj sredstava može tražiti statut pravne osobe i druge dokaze vezane uz provedbu programa/projekta prijavljenog na javni poziv ili programa/projekta za koji se sredstva dodjeljuju izravno na zamolbu tražitelja sredstava.

	Županijsko upravno tijelo nadležno za poslove kulture izvršit će provjeru urednog ispunjavanja obveza podnositelja prijave za financiranje programa/projekta prema Županijskom proračunu.

Članak 13.
 
	Stručne, administrativne, tehničke poslove obrade podnesenih prijedloga programa i projekta i druge poslove obavlja županijsko upravno tijelo nadležno za poslove kulture. 

	Programe i projekte razmatra, vrednuje te prijedlog odluke o dodjeli financijskih sredstava prema Programu javnih potreba utvrđuje Kulturno vijeće Županije.

Članak 14.

	Župan na prijedlog Kulturnog vijeća donosi Odluku o dodjeli financijskih sredstava (dalje u tekstu: Odluka) prema usvojenom Programu javnih potreba sukladno ukupno planiranom iznosu za programsku djelatnost korisnika iz područja kulture u roku od 90 dana od dana donošenja proračuna Županije.

	Odlukom se utvrđuju korisnici sredstava, programi i projekti za čije financiranje se odobravaju sredstva te iznos odobrenih sredstava.

	Odluka se objavljuje na internetskoj stranici Županije.

Članak 15.

	Dostava Odluke provodi se javnom objavom na internetskoj stranici Županije, a dostava se smatra obavljenom istekom osmog dana od dana objave na internetskoj stranici Županije.

	Podnositelj prijave može uložiti prigovor na Odluku u roku od 8 dana od dana dostave Odluke.

	O podnesenom prigovoru odlučuje Župan u roku od 30 dana od dana podnošenja prigovora.

Članak 16. 

	Financijska sredstva se iznimno mogu dodijeliti bez objave javnog poziva, kada zbog žurnosti djelovanja nije moguće provesti postupak dodjele sredstava putem javnog poziva, a žurnost je uzrokovana događajem koji se nije mogao predvidjeti u programu rada prijavitelja programa/projekta sukladno Zakonu.

	Odluku o dodjeli sredstava iz stavka 1. ovog članka, temeljem podnesenih zamolbi donosi Župan, a ista se objavljuje na internetskoj stranici Županije.

Članak 17.

	S prijaviteljem programa/projekta, kojem su odobrena financijska sredstva na temelju Odluke Županija sklapa ugovor o financiranju. 

	Ugovor iz prethodnog stavka obvezno sadrži odredbe o iznosu odobrenih financijskih sredstava za projekt/program, rokove isplate odobrenih sredstava te obveze Županije i obveze korisnika financijskih sredstava.


IV. PRAĆENJE KORIŠTENJA SREDSTAVA


Članak 18.

	Županija je dužna nadzirati namjensko trošenje sredstava odobrenih ugovorom o financiranju za vrijeme provođenja i/ili nakon završetka programa/projekta te zahtijevati podnošenje izvješća o potrošnji proračunskih sredstava. Županija također ima pravo poduzimati i druge radnje koje omogućuju učinkovit nadzor, uključujući i angažman vanjskih neovisnih stručnjaka.

	Korisnik financijskih sredstava dužan je dostaviti Županiji sve potrebne podatke o provođenju programa/projekta na obrascu izvješća koje propisuje Županija, a koji obuhvaća popis svih prihoda te izravnih i neizravnih troškova koji su nastali tijekom i u svrhu provedbe programa/projekta.

	Provedbu financiranog programa/projekta prati i nadzor nad korištenjem odobrenih sredstava iz stavka 1. ovog članka provodi županijsko upravno tijelo nadležno za poslove kulture temeljem izvješća o provedbi, a po potrebi i neposrednim uvidom u dokumentaciju i djelovanje korisnika.

Članak 19.

	Odobrena sredstva korisnik potpore može koristiti isključivo za provedbu aktivnosti predviđenih u odobrenom programu/projektu.

	Iznimno, iz opravdanih razloga i uz posebno obrazloženje, korisnik potpore može odobrena sredstva koristiti i za provedbu drugih aktivnosti u okviru odobrenog programa/projekta, uz prethodno odobrenje županijskog upravnog tijela nadležnog za poslove kulture. 

	Ukoliko se utvrde razlozi za raskid ugovora o financiranju iz članka 17. ove Odluke, korisnik financijskih sredstava u obvezi je isplaćena financijska sredstva vratiti u Županijski proračun sukladno Zakonu.


V. PRIJELAZNE I ZAVRŠNE ODREDBE


Članak 20.

	Stupanjem na snagu ove Odluke prestaje važiti Odluka o financiranju javnih potreba u kulturi na području Osječko-baranjske županije ("Županijski glasnik" broj 14/21.).
Članak 21.

	Ova Odluka stupa na snagu osmog dana od dana objave u "Županijskom glasniku".


KLASA:

